C 47/96
ET
Euroopa Liidu Teataja
7.2.2023
Kolmapäev, 6. juuli 2022
43. kutsub Bosnia ja Hertsegoviina ametivõime üles suurendama jõupingutusi, et luua Lääne-Balkani integratsiooni süvendamiseks piirkonna ühine turg ning kehtestatakse ja tagatakse piirkonnas isikute, kaupade, teenuste ja kapitali vaba liikumine, mis on hüppelauaks ELiga ühinemisel; rõhutab, et kõik Lääne-Balkani riikide piirkondlikud majanduskoostöö­ kavad peaksid olema kaasavad ja vastuvõetavad kõigi kuue riigi jaoks, luues võrdsetel alustel koostöö, tugevdades samas edasist vastavusse viimist ELi standardite ja acquis’ga; väljendab sellega seoses kahtlust avatud Balkani algatuse suhtes, mis ei hõlma kõiki kuut riiki, ning on veendunud, et algatus peaks põhinema ELi reeglitel ja aitama kaasa ELi integratsiooniprotsessile;
44. tuletab meelde vajadust võtta vastu gaasi ja elektrienergiat, taastuvaid energiaallikaid, energiatõhusust ja kliimat käsitlevad täiustatud riigi tasandi õigusaktid, mis viiksid söe kasutamiselt kestliku majanduse üleminekuni ja energiaostuvõimetuse leevendamiseni, samuti vajadust tõhustada keskkonna- ja looduskaitset ja püüdlusi rohepöörde suunas, ühtlustades keskkonnaalaseid õigusakte ja võttes vastu keskkonnakaitsestrateegia; nõuab tungivalt, et Bosnia ja Hertsegoviina ametivõimud tagaksid suurema kooskõla ELi kliimakaitse ja energiaalaste standardite ja poliitikaeesmärkidega kooskõlas Euroopa rohelise kokkuleppe ja Lääne-Balkani rohelise tegevuskavaga;
45. kutsub Bosniat ja Hertsegoviinat üles viima lõpule riikliku energia- ja kliimakava koostamise kooskõlas vajalike 2030. aasta energia- ja kliimaeesmärkidega;
46. võtab teadmiseks mõned positiivseid arenguid seoses keskkonnakaitsega, mille on algatanud kohalikud keskkonnaja kodanikuühiskonna organisatsioonid; nõuab tungivalt, et Bosnia ja Hertsegoviina austaks oma kodanike nõudmisi kaitsta jõgesid eelkõige taristuprojektide ja muude avalike rajatiste ehitamisel;
47. väljendab muret käimasolevate kavade pärast suurendada söeenergia tootmisvõimsust; nõuab suuremaid jõupingutusi, et saavutada kliimamuutustele vastupanuvõimeline ja kestlik energiasüsteemi ümberkujundamine, mis põhineb taastuvatel energiaallikatel, energiatõhususel ja energiaturu integreerimisel, investeeringute suunamisel ja ümberõpet vajavate töötajate toetamisel; nõuab tungivalt, et Bosnia ja Hertsegoviina ametivõimud loobuksid uutest Hiina rahastatavatest söetootmisrajatistest, mis on vastuolus ELi riigiabi reeglitega ja riigi rohelise tegevuskava raames võetud kohustustega;
48. soovitab suunata avaliku sektori investeeringud kestlikesse projektidesse, mille eesmärk on edendada sotsiaalset turumajandust, soodustada rohe- ja digipööret ning vähendada tõsist õhusaastet, sealhulgas selle piiriülest mõju, kasutades täielikult ära Lääne-Balkani riikide majandus- ja investeerimiskava; rõhutab vajadust märkimisväärselt parandada keskkonnamõju eelhindamisi, kaasates sisuliselt asjaomaseid kohalikke kogukondi, kodanikuühiskonda ja sõltumatuid eksperte eesmärgiga suurendada läbipaistvust, samuti rõhutab vajadust tõhustada keskkonnakuritegude kohtulikku menetlemist;
49. rõhutab, et oluline on austada Bosnia ja Hertsegoviina suveräänsust taristuprojektide rakendamisel Bosnias ja Hertsegoviinas, eelkõige projektide puhul, mis hõlmavad kolmandate riikide ettevõtteid;
Õigusriik
50. rõhutab, et õigusriik ja kohtureform on demokraatliku ümberkujundamise alus, mis tagab õiguskindluse, läbipaistvuse, õiguskaitse kättesaadavuse ja mittediskrimineerimise;
51. nõuab kiireloomulisi meetmeid, et võidelda laiaulatusliku valikulise õigusemõistmise, riigi kaaperdamise, onupojapoliitika, semupoliitika, suurkorruptsiooni ja kuritegevuse sissetungi vastu, sealhulgas kohtusüsteemi usaldusväär­ sust, varade kontrollimist, huvide konflikti, riigihankeid, teabele juurdepääsu, tunnistajakaitset ja riigiettevõtete restruktureerimist käsitlevate õigusaktide kauaoodatud ajakohastamise abil; kordab tungivat vajadust kohtureformi järele kogu Bosnias ja Hertsegoviinas, et suurendada kohtusüsteemi professionaalsust ja usaldusväärsust, tuginedes 14 peamisele prioriteedile ja 2019. aasta Priebe aruande soovitustele, tagades kohtu täieliku institutsioonilise ja rahalise sõltumatuse, lahendades pooleliolevate kohtuasjade suure kuhjumiseprobleemi ning tugevdades kohtusüsteemi osalejate tegevuse jälgimist; taunib sellise reformi takistamist poliitiliste ja kohtuametnike poolt;